Alžyro ir Lietuvos santykiai

Alžyro ir Lietuvos santykiai – dvišaliai tarptautiniai santykiai tarp Alžyro ir Lietuvos.

1991 m. gruodžio 27 d., jau Lietuvai tapus Jungtinių Tautų Organizacijos nare, Alžyras pripažino Lietuvos Respubliką. Diplomatiniai santykiai užmegzti 1994 m. balandžio 15 d.

Abi šalys yra Jungtinių Tautų narės.

Lietuvai atstovauja nepaprastasis ir įgaliotasis ambasadorius, reziduojantis Belgijoje, Alžyrui – nepaprastasis ir įgaliotasis ambasadorius, reziduojantis Lenkijoje.

Lietuvoje 2022 m. pradžioje gyveno 39 Alžyro piliečiai.

Santykių istorija

Ankstyvieji kontaktai 
Užfiksuota, kad Lietuvoje dar Tarpukariu yra lankęsi keleivių iš Alžyro. 1920, 1923, 1925 ir 1932 m. Latvijos-Lietuvos sieną per Žagarės pereinamąjį punktą kirto 11 alžyriečių. Vis dėlto nėra aišku, kiek ilgai šie viešėję tuometėje Lietuvoje. Rašoma, kad Lietuva palankiai buvo aprašoma Alžyro, kuris tuomet priklausė Prancūzijai, spaudoje Tarpukariu. Ja domėtasi dėl Lietuvos konflikto su Lenkija dėl Vilniaus.

Nėra žinių, kad Lietuvos sovietinės okupacijos metais Alžyras būtų palaikęs ryšius su Lietuvos diplomatinėmis atstovybėmis (pats nepriklausomybę iškovojo 1962 m.)

Santykiai po 1991 m. 

Alžyras Lietuvos nepriklausomybę pripažino pačioje 1991 m. pabaigoje, o diplomatiniai santykiai užmegzti 1994 m. balandžio 15 d.

Tarp Alžyro ir Lietuvos yra įvykęs bent du užsienio reikalų ministrų susitikimai trečiojoje šalyje. 2011 m. rugsėjo 23 d. toks susitikimas įvyko Niujorke (JAV), Jungtinių Tautų Generalinės Asamblėjos bendrųjų debatų savaitės renginių metu. Juose dalyvaujantis Lietuvos užsienio reikalų ministras Audronius Ažubalis bendravo su Alžyro užsienio reikalų ministru Muradu Medelsi ir aptarė dvišalių santykių plėtojimo galimybes ir padėtį Šiaurės Afrikos regione. Kitas susitikimas įvyko 2016 m. lapkričio 19 dieną, Lietuvos užsienio reikalų ministrui Linui Linkevičiui dalyvaujant JAE vykusiame Sir Bani Yas forume ir ten susitikus su Alžyro užsienio reikalų ministru Ramtanu Lamamra.

2016 m. vasario 14 d. tarp Lietuvos ir Alžyro užsienio reikalų ministerijų surengtos politinės konsultacijos, pasirašytas memorandumas dėl dvišalių konsultacijų.

2017 m. lapkričio 4-6 d. Alžyre lankėsi Lietuvos užsienio reikalų viceministras Darius Skusevičius, kur dalyvavo susitikimuose Alžyro užsienio reikalų ministerijoje ir skaitė pranešimą Alžyro Aukštojoje Nacionalinėje Žemės Ūkio mokykloje organizuojamame pirmame Lietuvos ir Alžyro seminare ekonominio bendradarbiavimo tema.

Švietimo, mokslo ir technologiniai mainai ir kultūrinis bendradarbiavimas 
Į lietuvių kalbą išversta alžyriečių rašytojo Jasino Katebo kūrinių, Ferauno Muludo „Žemė ir kraujas“ (1964 m.) 

2017 m. Alžyre lankantis Lietuvos užsienio reikalų viceministro vizito vadovaujamai delegacijai, Alžyro Nacionalinė aukštoji žemės ūkio mokykla pasirašė bendradarbiavimo susitarimą su Aleksandro Stulginskio universitetu (delegacijoje taip pat dalyvavo tuometis rektorius Antanas Maziliauskas).

Tarptautiniuose mačuose yra susitikusios Lietuvos ir Alžyro vyrų golbolo rinktinės.

Ekonominiai santykiai 

2020 m. duomenimis, prekybos apyvarta tarp Lietuvos ir Alžyro siekė 96,05 mln. eurų, o Alžyras buvo 43-a pagal prekybos apimtis Lietuvos prekybos partneris.

Prekybos balanse dominuoja eksportas iš Lietuvos į Alžyrą.
 	
 Eksportas sudaro 96,04 mln. eurų; o Alžyras yra 34-as pagal prekybos apimtis eksporto partneris
 Importas sudaro 500 eurų, šalis yra 154-as pagal prekybos apimtis importo partneris.

Pagal tiesioginių užsienio investicijų Lietuvoje dydį Alžyras yra 82-as (investicijos siekia 30 tūkst. eurų). Savo ruožtu Lietuvos tiesioginių investicijų Alžyre neužfiksuota.

Pilietiniai mainai

Pasiuntinių ir ambasadorių sąrašas

Ambasadoriai Lietuvai 
Sąrašas yra nepilnas
 1997–2000 m. – Amaras Belanis, pirmasis Alžyro ambasadorius Lietuvai (rezidavo Varšuvoje)
 nuo 2006 m. – Abdelazizas Lahiouelis, trečiasis (rezidavo Varšuvoje)
 nuo 2010 m. – Abdelkaderas Chemris, ketvirtasis (rezidavo Varšuvoje)
 nuo 2015 m. – Salachas Lebdiui, penktasis (rezidavo Varšuvoje)
 nuo 2021 m. – Salemas Ait Šabanas (reziduoja Varšuvoje)

Ambasadoriai Alžyrui 
 2017–2018 m. – Gediminas Varvuolis, pirmasis Lietuvos ambasadorius Alžyrui (rezidavo Briuselyje)
 nuo 2018 m. rugpjūčio – Rita Kazragienė (reziduoja Briuselyje)

Šaltiniai

Literatūra

Nuorodos 
 Alžyras | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Alžyras | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Alžyras